Document ID: 31994R0607

ΚΑΝΟΝΙΣΜΟΣ (ΕΚ) αριθ. 607/94 ΤΗΣ ΕΠΙΤΡΟΠΗΣ της 18ης Μαρτίου 1994 για την τροποποίηση των κανονισμών (ΕΟΚ) αριθ. 1913/69 και (ΕΟΚ) αριθ. 3846/87 όσον αφορά τις επιστροφές κατά την εξαγωγή σύνθετων ζωοτροφών με βάση τα σιτηρά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 της 30ής Ιουνίου 1992 περί κοινής οργανώσεως αγοράς στον τομέα των σιτηρών (1), όπως τροποποιήθηκε από τον κανονισμό (ΕΟΚ) αριθ. 2193/93 της Επιτροπής (2), και ιδίως το άρθρο 13 παράγραφος 6,
Εκτιμώντας:
ότι, για τις επιστροφές κατά την εξαγωγή, η τρέχουσα ανάλυση της ονοματολογίας για τις σύνθετες ζωοτροφές με βάση τα σιτηρά, και ιδίως η διάκριση που γίνεται μεταξύ, αφενός, του αραβοσίτου και, αφετέρου, των άλλων σιτηρών, μπορεί να έχει ως αποτέλεσμα την κερδοσκοπία-
ότι η εν λόγω κερδοσκοπία μπορεί να προληφθεί εφόσον η επιστροφή χορηγείται σύμφωνα με το πραγματικό περιεχόμενο σε σιτηρά των σύνθετων ζωοτροφών-
ότι, προκειμένου να τεθεί σε εφαρμογή η μεταβολή αυτή ως προς την χορήγηση και τον προκαθορισμό των επιστροφών κατά την εξαγωγή για σύνθετες ζωοτροφές με βάση τα σιτηρά, πρέπει να τροποποιηθούν αναλόγως οι κανονισμοί (ΕΟΚ) αριθ. 1913/69 της Επιτροπής της 29ης Σεπτεμβρίου 1969 περί χορηγήσεως και καθορισμού της επιστροφής κατά την εξαγωγή σύνθετων ζωοτροφών με βάση τα σιτηρά (3), όπως τροποποιήθηκε τελευταία από τον κανονισμό (ΕΟΚ) αριθ. 3630/91 (4), και (ΕΟΚ) αριθ. 3846/87 της Επιτροπής της 17ης Δεκεμβρίου 1987 που καθορίζει την ονοματολογία των γεωργικών προϊόντων για τις επιστροφές κατά την εξαγωγή (5), όπως τροποποιήθηκε τελευταία από τον κανονισμό (ΕΚ) αριθ. 3567/93 (6)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1913/69 τροποποιείται ως εξής:
1. Το άρθρο 3 αντικαθίσταται από το ακόλουθο κείμενο:
"Άρθρο 3
Σύμφωνα με το άρθρο 8 παράγραφος 2 του κανονισμού (ΕΟΚ) αριθ. 2743/75, όταν η επιστροφή κατά την εξαγωγή καθορίζεται εκ των προτέρων, προσαρμόζεται συναρτήσει οποιασδήποτε μεταβολής, ως προς την τιμή κατωφλίου για το σιτηρό ή τα σιτηρά για τα οποία γίνεται υπολογισμός της επιστροφής κατά την εξαγωγή, μεταξύ της ημερομηνίας του προκαθορισμού και της ημερομηνίας εξαγωγής."
2. Το άρθρο 4 παράγραφος 3 αντικαθίσταται από το ακόλουθο κείμενο:
"3. Τα στοιχεία που αναφέρονται στις παραγράφους 1 και 2 αναλύονται ως ακολούθως:
- στην περίπτωση αδειών εισαγωγής, διακρίνοντας μεταξύ των ζωοτροφών με βάση τα σιτηρά που υπάγονται στους διάφορους κωδικούς της συνδυασμένης ονοματολογίας,
- στην περίπτωση αδειών εξαγωγής, προσδιορίζοντας την ποσότητα σιτηρών που χρησιμοποιείται στις ζωοτροφές για τις οποίες υποβάλλεται αίτηση χορήγησης αδείας."
3. Το παράρτημα διαγράφεται.
Άρθρο 2
Στο παράρτημα του κανονισμού (ΕΟΚ) αριθ. 3846/87, το σημείο 5 αντικαθίσταται από το παράρτημα του παρόντος κανονισμού.
Άρθρο 3
Ο παρών κανονισμός αρχίζει να ισχύει την 1η Απριλίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Μαρτίου 1994.

Labels: 3
2
17
6